Daredevil (film)
Daredevil je američki akcijski igrani film snimljen 2003. godine u režiji Marka Stevena Johnsona. Predstavlja prvu ekranizaciju istoimenog stripa u izdanju Marvel Comicsa. Protagonist, čiji lik tumači Ben Affleck, je njujorški advokat Matt Murdock koji je zbog nesreće u djetinjstvu ostao bez vida, ali i stekao nadljudske moći koje koristi kako bi se noću kao maskirani osvetnik obračunavao sa kriminalcima. Radnja prikazuje kako se pri tome sukobi sa okrutnim gangsterskim bosom Kingpinom (koga glumi Michael Clarke Duncan, ali upozna tajanstvenu djevojku Elektru (čiji lik tumači Jennifer Garner) u koju se zaljubi.

Daredevil je bio originalno zamišljen kao izuzetno mračna i realistična priča, koja bi za razliku od dotadašnjih filmova o superherojima imala scene eksplicitnog nasilja, prostog rječnika i druge sadržaje zbog kojih MPAA cenzori daju stroži "R" rejting. Studio 20th Century Fox je, međutim, na kraju inzistirao na blažem "PG-13" rejtingu te su mnoge od tih scena bile izbačene (i naknadno korištene u specijalnom director's cut DVD-izdanju 2004. godine). Iako je imao relativno dobar komercijalni uspjeh, kritike su uglavnom bile mlake, pri čemu se najviše zamjerao izbor Afflecka kao glavnog junaka i Duncanovo preglumljivanje.

Godine 2005. je snimljen spin-off/nastavak pod imenom Elektra, ali on nije doživio veliki uspjeh.

Godine 2015. je počelo snimanje istoimene TV-serije sa Charliejem Coxom, koja je postigla daleko veći uspjeh.

Izvori

Vanjske veze
 
 
 Daredevil at Marvel.com

Američki filmovi
Akcije (filmovi)
Filmovi o borilačkim vještinama
Filmovi o superherojima
Filmovi temeljeni na stripovima